《投分宪万佥事三十韵》
明代·龚敩

圣代敷文教，台官肃宪纲。吏尘清上国，化雨沐炎方。

华衮曾亲补，龙泉肯钝铓。心肠坚铁石，闻望美圭璋。

冰皎当空月，春随满路霜。羽仪专楚地，威望振饶阳。

压水朱旗稳，浮波彩鹢长。自天垂德泽，连郡仰休光。

持斧先求隽，埋轮竟劾梁。庙廊声誉蔼，寰宇姓名香。

大本需培植，斯文藉主张。尊经传鲁史，论道对虞庠。

唤友林莺切，推贤泮藻芳。明明修礼乐，济济重纲常。

往昔来徵辟，愚蒙赖举扬。晓星随去棹，春雨湿行装。

天意怜衰朽，人心乐退藏。不才淹岁月，多病愧冠裳。

忝窃三年禄，宁窥数仞墙。仲由先入室，贾谊亦升堂。

宦拙官宜冷，形劳鬓已苍。于时复何补，揆道更难忘。

皂帽真慵裹，青衿匪自强。斯须成濩落，积久见荒唐。

寡与朋簪少，恒饥稚色凉。致身难即鹿，处世若亡羊。

客诧工齐瑟，人歌类楚狂。途穷遭白眼，时难厄黄杨。

趋走非吾事，飘蓬岂异乡。铭心知赏激，拭目睹明良。

作者简介：明江西铅山人。洪武时以明经分教广信，以荐入为四辅官，未几致仕。复起为国子司业，历祭酒。坐放诸生假不奏闻，免。有《鹅湖集》、《经野类钞》。